**Élelmiszerlánc felügyeleti díj 2015 december**

Az OKSZ arra hívta fel közleményében a  figyelmet, hogy az élelmiszerlánc felügyeleti díj szabályai két lényeges pontban változtak:

- a felügyeleti díj mértéke valamennyi fizetésre kötelezett (mezőgazdasági termelő, élelmiszer feldolgozó, vendéglátó és kereskedő) esetében 0,1% az árbevétel alapján, így megszűnik a hatálybalépést követően a kereskedőkre korábban kiszabott sávos rendszer (kizárólag a mezőgazdasági őstermelő nem kötelezettje a díjfizetésnek),

- megszűnik egyidejűleg az adómentesség, mely az 500 millió forintnál kisebb árbevételű kereskedelmi vállalkozások számára jelentett könnyítést.

Tehát valamennyi kereskedelmi vállalkozásnak, akikre - méretüktől függetlenül - a felfüggesztett sávos rendszer vonatkozott, visszamenőleg 2015-re is ki kell fizetnie a felügyeleti díjat a módosított szabályozás alapján.

A kereskedelmi és vendéglátó mikrovállalkozások, valamint kisvállalkozások választhatnak, hogy az egy ezrelék, vagy átalány alapján fizetik a díjat. A mikrovállalkozások esetében 20 ezer forint, a kisvállalkozások esetében pedig 700 ezer forint az éves átalány. Az ötszáz millió forintos adómentes sáv a mikrovállalkozásokat érintheti (akiknél egyidejűleg a foglalkoztatotti létszám 10 főnél kevesebb és az éves nettó árbevétel legfeljebb 2 millió euró, azaz - kerekítve - 600 millió forint).

Az Országgyűlés döntése alapján a törvény a kihirdetését követő 31. napon lép hatályba. Ez, ha a törvénymódosítás a november 23-i Magyar Közlönyben megjelenne, éppen december 24-re esne, más esetben későbbi napokra. A friss törvénymódosítás rendelkezik arról, miképpen kell bevallást, vagy helyesbítő bevallást készíteniük a korábbi felfüggesztéssel érintett kereskedelmi vállalkozásoknak a 2015-ben esedékes fizetési kötelezettségről.

A törvény alapján a kereskedelmi vállalkozásoknak legkésőbb december 31-ig kell a bevallásaikat megküldeni a Nemzeti Élelmiszerlánc-felügyeleti Hivatalnak, vagy pontosítani a korábbit.

A törvény nem zárja ki, hogy a bevallást előbb elkészítsék a vállalkozások, hiszen az erre vonatkozó szabályok a jelenlegi átmenetet kivéve egyébként nem változtak. A felügyeleti díj bevallásához ügyfélkapus regisztráció szükséges, így ha valaki ilyennel nem rendelkezik, a törvény hatálybalépését követően nem sok ideje marad ezt elintézni. A bevallási nyomtatvány a NÉBIH honlapján keresztül tölthető ki.

A jövőben a kiskereskedelmi mikro- és kisvállalkozásokra is vonatkozik az élelmiszer-biztonsági felügyeleti díj fizetési kötelezettsége, Ennek értelmében megszűnik a díjfizetés sávos rendszere, vagyis a jövőben az árbevétel 0,1 százalékának megfelelő összeget kell fizetni a nettó 500 millió forintos árbevételt el nem érő, a törvény hatálya alá tartozó üzleteknek is.

A felügyeleti díj számításánál a megelőző év árbevételét kell alapul venni. Ugyanakkor a kiskereskedelmi mikro- és kisvállalkozásokra is vonatkozik a húszezer, illetve hétszázezer forint átalányválasztás lehetősége.